Константин Величков
XI. В Колосея

chitanka.info

Когато смисля посред свойто удивленье,

че целий паметник опръскан е с петна

от кръв и в зверски оргии тука, с бясно рвенье,

наслада е търсила хилядна тълпа,

пред моя взор тогаз неволно се рисуват

пълчища варварски и гледам ги безброй

през Алпите високи, снежни кат минуват

и въз Италия се спущат с гневен вой;

и хуни и херули, и готи и вандали

пред моя дух възнегодуван се вестят —

всред грозний вид на храмове, дворци пламнали,

кои на цял народ над гроба се рушат —

оръдия за мщение разсвирепяли

на божията висша правда на светът.

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.